ddrg/super_eurlex huggingface dataset:
FI Euroopan unionin virallinen lehti CE 84/846

(2004/C 84 E/0940)

KIRJALLINEN KYSYMYS E-0697/04

esittäjä(t): Bill Miller (PSE) komissiolle

(9. maaliskuuta 2004)

Aihe: Osuuskassojen valtionapu

Voisiko komissio täsmentää, mitä määräyksiä sovelletaan myönnettäessä valtionapua pienille osuuskassoille, jotka toimivat määrätyillä paikallisalueilla?

Mario Montiti komission puolesta antama vastaus

(23. huhtikuuta 2004)

Määrätyillä paikallisalueilla toimiville luotto-osuuskunnille myönnettävään valtiontukeen sovelletaan valtiontuen yleistä sääntelykehystä ja oikeuskäytäntöä, jos EY:n perustamissopimuksen 87 artiklan 1 kohdan mukaiset vaatimukset täyttyvät. Koska luotto-osuuskuntien jäsenkunta, toiminta, tuotteet, koko ja tarkoitus eroavat toisistaan, ohjelmia on arvioitava tapauskohtaisesti.

Luotto-osuuskunnille myönnettyä tukea on tutkittava kunkin asian kannalta merkityksellisten valtion-tukisääntöjen perusteella. Tällaisia ovat esimerkiksi Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen 12 päivänä tammikuuta 2001 annettu komission asetus (EY) N:o 70/2001 (1) tai alueellisia valtiontukia koskevat komission suuntaviivat. On myös syytä muistuttaa, että EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annetun komission asetuksen (EY) N:o 69/2001 (1) mukaan yritykselle myönnettyä tukea, joka ei ylitä 100 000 euron enimmäismäärää kolmen vuoden ajanjaksolla, ei katsota perustamissopimuksen 87 artiklan 1 kohdan mukaiseksi valtiontueksi.

Jos luotto-osuuskuntien katsotaan tarjoavan yleisiin taloudellisiin tarkoituksiin liittyvää palvelua ja saavan valtiontukea tällaisista palveluista aiheutuvien ylimääräisten nettokustannusten korvaamiseksi, tuen soveltuvuutta olisi arvioitava sen määrittämiseksi, voidaanko tukeen soveltaa perustamissopimuksen 8 6 artiklan 2 kohdassa määrättyä poikkeusta.

Edellä esitetty on tarkoitettu antamaan yleiskuva menettelystä, jota voidaan soveltaa luotto-osuuskunnille myönnetyn valtiontuen tutkintaan.

(1) EYVL L 10, 13.1.2001.
3.

Yhteisön kansanterveysalan toimintaohjelma (2003—2008), joka hyväksyttiin vuonna 2002, on keskeisessä asemassa EU:n terveysstrategian kehittämiseen annettavan taloudellisen tuen ja teknisen asiantuntemuksen osalta. Vuosiksi 2003—2008 sille on varattu 312 miljoonan euron määrärahat. Valmisteilla on uusi komission tiedonanto yhteisön terveysstrategiasta, johon sisältyy etenemissuunnitelma vuoteen 2010 asti.
FI Euroopan unionin virallinen lehti CE 84/636

(2004/C 84 E/0716)

KIRJALLINEN KYSYMYS E-0612/04

esittäjä(t): Ilda Figueiredo (GUE/NGL) komissiolle

(1. maaliskuuta 2004)

Aihe: Maisterin tutkintoon tähtäävien portugalilaisten opiskelijoiden tukeminen

Portugalissa ja joissakin muissa Euroopan unionin jäsenvaltioissa on mahdollista suorittaa eurooppalainen maisterintutkinto yhteiskunta- ja kasvatustieteiden alalla. Kyseisestä opintokokonaisuudesta käytetään nimeä sosiaalisen osallisuuden eurooppalaiset näkymät.

Tämä kokeiluhanke, johon osallistuu seitsemän yliopistoa Portugalista, Saksasta, Yhdistyneestä kuningaskunnasta, Ruotsista, Unkarista ja Romaniasta, saa tukea Sokrates-ohjelmasta.

Opetusohjelman osiot on suunniteltu niin, että se edellyttää opiskelijoiden ja opettajien liikkumista eri maiden yliopistojen välillä, mutta tätä varten ei ole käytössä mitään opiskelijoille tarkoitettuja tukia. Itse asiassa liikkuvuus on taattu ainoastaan opettajille. Se, että olosuhteet ovat erilaisia eri maissa, tekee käytännössä mahdottomaksi portugalilaisten opiskelijoiden osallistumisen eri yliopistoissa järjestettyihin osioihin. Lisäksi kyseinen maisteriohjelma on maksuton muissa asianomaisissa jäsenvaltioissa, kun taas Portugalissa se on äärimmäisen kallis, huolimatta useimpien portugalilaisten perheiden ja myös yliopistojen vaikeasta taloudellisesta ja sosiaalisesta tilanteesta.

Voiko komissio ilmoittaa, mitä toimia se voi toteuttaa tähän maisteriohjelmaan osallistuvien opiskelijoiden liikkuvuuden tukemiseksi ottaen huomioon Portugalin erityistilanteen?

Viviane Redingin komission puolesta antama vastaus

(6. huhtikuuta 2004)

Komissio ilmoittaa arvoisalle parlamentin jäsenelle, että Erasmus-alaohjelmassa säännöt, jotka koskevat opiskelijoiden ja opetushenkilökunnan liikkuvuutta näiden suorittaessa osan opinnoistaan ulkomailla, eivät koske ainoastaan alempaan (kandidaatin) korkeakoulututkintoon vaan myös ylempään (maisterin) tutkintoon tähtäävien opintojen suorittamista.

Arvoisa parlamentin jäsen mainitsee sellaisten portugalilaisten opiskelijoiden tilanteen, jotka suorittavat maisterin tutkintoon tähtääviä opintoja useissa eurooppalaisissa yliopistoissa, joista yksi on portugalilainen. Tässä tapauksessa olisi tiedettävä, onko kyseinen yliopisto saanut korkeakoulujen Erasmus-peruskirjan, joka myönnetään Sokrates/Erasmus-ohjelmaan osallistumiseen vaadittavat ehdot täyttäville yliopistoille. Jos näin on, yliopiston opiskelijoilla olisi oltava mahdollisuus saada Erasmus-apuraha opintojen osan suorittamiseen ulkomailla.

Voidakseen antaa täsmällisemmän vastauksen arvoisan parlamentin jäsenen mainitsemaan tapaukseen, komissio tarvitsisi lisätietoja kyseisistä yliopistoista ja mahdollisesti myös hankkeen nimen ja numeron.
FI Euroopan unionin virallinen lehti CE 84/877

(2004/C 84 E/0971)

KIRJALLINEN KYSYMYS E-0780/04

esittäjä(t): Maurizio Turco (NI) komissiolle

(11. maaliskuuta 2004)

Aihe: Uskonnonvapauden loukkaus Yhdistyneessä kuningaskunnassa

Ihmisoikeuksien ja perusvapauksien suojaamiseksi tehdyn yleissopimuksen 9 artiklassa määrätään uskonnonvapaudesta ja EU:n perusoikeuskirjan 10 artiklassa määrätään uskonnonvapaudesta ja 22 artiklassa uskonnollisesta monimuotoisuudesta. Euroopan unionista tehdyn sopimuksen 6 artiklassa määrätään puolestaan perusoikeuksista. Lisäksi Yhdysvaltain ulkoministeriö on julkaissut kansainvälisen raportin uskonnonvapaudesta vuonna 2003.

Yhdistyneessä kuningaskunnassa Yhdistymiskirkko halusi poistaa johtajalleen, pastori Sun Myung Moonille asetetun kiellon matkustaa kyseiseen maahan. Pastori Moonille lähetettiin 15. toukokuuta kirje, jossa hänelle ilmoitettiin, ettei hänen pitäisi pyrkiä maahan, koska hänen läsnäolonsa ei olisi yleisen edun mukaista yleiseen järjestykseen liittyvistä syistä.

Onko komissio tietoinen edellä kuvatuista seikoista?

Katsooko komissio, että edellä kuvatut toimenpiteet loukkaavat EU:n perusoikeuskirjan 10 ja 22 artiklassa turvattuja perusoikeuksia ja että ne vaikuttavat näin ollen niiden perusoikeuksien olennaiseen sisältöön, jotka nimenomaisesti suojataan perusoikeuskirjan 52 artiklassa?

Katsooko komissio niin ikään, että nämä seikat ovat ristiriidassa Euroopan unionista tehdyn sopimuksen 6 artiklan ja näin ollen jäsenvaltioille yhteisten ihmisoikeuksien ja perusvapauksien kunnioittamisen periaatteiden kanssa?

Voiko komissio ilmoittaa, miten se aikoo saada Yhdistyneen kuningaskunnan tiedostamaan, että tällainen menettely loukkaa oikeutta uskonnonvapauteen?

Mikäli komissio ei nimenomaisesti tuomitse edellä kuvattuja toimenpiteitä, millaisilla oikeusperiaatteilla se perustelee kantansa?

António Vitorinon komission puolesta antama vastaus

(22. huhtikuuta 2004)

Komissio ei ole tietoinen parlamentin jäsenen mainitsemista seikoista.

Yhdistyneen kuningaskunnan yhdistymiskirkon johtajalle, pastori Sun Myung Moonille, asettamaa maahantulokieltoa koskevassa asiassa komissio haluaa muistuttaa, että EY:n perustamissopimuksen määräysten perusteella yleisen järjestyksen ja sisäisen turvallisuuden säilyttäminen kuuluu kunkin jäsenvaltion omaan toimivaltaan. Jäsenvaltio voi tästä syystä päättää kieltää kolmannen valtion kansalaiselta maahantulon ja oleskelun alueellaan.

Komissiolla ei myöskään ole toimivaltaa puuttua epäiltyihin perusoikeuksien rikkomuksiin, joihin kuuluu uskonnonvapauden rikkominen, elleivät ne kuulu yhteisön oikeuden ja sen täytäntöönpanon piiriin ja ellei pastori Moon ei ole jonkun muun EU:n jäsenvaltion kuin Yhdistyneen kuningaskunnan kansalainen.

Lopuksi on muistettava, että jos henkilö on sitä mieltä, että hänen perusoikeuksiaan on rikottu, hän voi valittaa asiasta Euroopan ihmisoikeustuomioistuimeen käytyään ensin läpi kyseisen maan omat valitusmenettelyt.
1.

Suurin osa EU:ssa kotipaikkaansa pitävistä lentoyhtiöistä noudattaa Yhdysvaltain vaatimusta luovuttaa matkustajarekisterit (Passenger Name Records, PNR), josta on säädetty kongressin marraskuussa 2001 antamassa ja maaliskuussa 2003 voimaan tulleessa lainsäädännössä. Näin on todettu komission ja toimivaltaisten Yhdysvaltain viranomaisten 18. helmikuuta 2003 sopimassa yhteisessä julkilausumassa. Yhteinen julkilausuma merkitsi neuvotteluiden aloittamista, joiden avulla komissio on voinut varmistaa lukuisia merkittäviä parannuksia tapaan, jolla Yhdysvallat käsittelee saamaansa PNR-tietoa.
FI Euroopan unionin virallinen lehti CE 84/426

(2004/C 84 E/0496)

KIRJALLINEN KYSYMYS E-0535/04

esittäjä(t): Avril Doyle (PPE-DE) komissiolle

(24. helmikuuta 2004)

Aihe: Vammaisuuden tunnustaminen Euroopan unionin eri puolilla

Haluaisin kiinnittää huomiota vammaisten henkilöiden, kuten sokeiden, vapaaseen liikkuvuuteen. Voiko komissio kertoa, miten yhden jäsenvaltion myöntämä todistus vammaisuudesta, kuten sokeudesta, tunnustetaan nykyisin unionin muissa jäsenvaltioissa?

Mihin toimiin on ryhdytty vammaisuutta koskevien vaatimusten, todistusten ja ryhmittelyjen yhdenmukaistamiseksi, jotta jäsenvaltioista toiseen muuttavat kansalaiset voivat ilman lisätutkimuksia saada saman aseman terveydenhoitopalvelujen ja sosiaaliturvan suhteen kaikkialla EU:n alueella?

Stavros Dimasin komission puolesta antama vastaus

(1. huhtikuuta 2004)

Päätös vammaisuuden määritelmästä sekä arviointi- ja todistusjärjestelyistä (invalidikorteista) tehdään kansallisella tasolla. Tilannetta mutkistaa se, että kansallisella tasolla on määritelmän käyttöyhteydestä riippuen olemassa usein monia eri määritelmiä. Ei ole olemassa mitään yleistä todistusten/invalidikorttien tai vammaisen aseman vastavuoroisen tunnustamisen järjestelmää, jonka nojalla vammaiset voisivat saada etuuksia muissa jäsenvaltioissa kuin siinä, joka kortin on myöntänyt.

On kuitenkin syytä mainita, että toisen jäsenvaltion myöntämä asiakirja voidaan tunnustaa yksittäis-tarkoituksiin (erikoispalvelujen saatavuus, alennukset matkakustannuksista tai kulttuurinähtävyyksien pääsymaksuista jne.). Lisäksi komissio on pannut alulle sinisten pysäköintikorttien vapaaehtoisen järjestelmän, joka oikeuttaa kansallisen pysäköintiluvan haltijat saamaan erityisiä pysäköintietuuksia. Tällaisten yhdessä jäsenvaltiossa myönnettävien ja toisessa jäsenvaltiossa käytettävien sinisten pysäköinti-korttien osalta on jo olemassa yleinen vastavuoroisen tunnustamisen järjestelmä.

Komissio on hiljattain tilannut ja julkaissut vammaisuuden määritelmiä koskevan tutkimuksen ”Definitions of Disability in Europe: A Comparative Analysis” (1), joka esitellään jäsenvaltioille keskustelua varten yhdessä seuraavista vammaisasioita käsittelevän korkean tason työryhmän kokouksista.

(1) Tutkimus on saatavana www-sivustolla

(http://europa.eu.int/comm/employment_social/index/7002_en.html).
3.

Kun Romania on liittynyt unioniin, näitä lähetyksiä on pidettävä etämyyntinä, jolloin niistä kannetaan valmistevero määräjäsenvaltiossa. Lisätietoja etämyynnissä sovellettavasta valmisteverojärjestelmästä on komission vastauksessa kirjalliseen kysymykseen E-3449/03 (3).
FI Euroopan unionin virallinen lehti CE 78/938

(2004/C 78 E/0992)

KIRJALLINEN KYSYMYS E-0178/04

esittäjä(t): Alexandros Alavanos (GUE/NGL) komissiolle

(29. tammikuuta 2004)

Aihe: Kulttuuri 2000 -ohjelmasta Pyhän Sofian kirkon aarteiden kunnossapitoon saatava rahoitus

Komission vastauksessa kysymykseeni E-2962/03 (1) todetaan, että komission Turkkia varten laatima rahoitustukiohjelma ei salli rahoitusavun myöntämistä uskonnollisten ja kulttuuristen esineiden, sellaisten kuten Pyhän Sofian kirkossa olevat esineet, kunnossapitoon ja kunnostamiseen.

Nämä kulttuuriaarteet, jotka edustavat pääasiassa Bysantin perinteitä, tuhoutuvat unohdettuina kirkon kellareissa. Tämän tosiasian paljastuminen on aiheuttanut valtavan tunnereaktion Turkin yleisessä mielipiteessä. Tätä taustaa vasten ja ottaen huomioon, että Kulttuuri 2000 -ohjelmalle on myönnetty kahden vuoden jatkoaika 5. toukokuuta 2003 jälkeen ja se tarjoaa mahdollisuuden tehdä kulttuurialan yhteistyötä ohjelmaan osallistumattomien kolmansien maiden kuten Turkin kanssa, sillä sen sääntöjen mukaan on mahdollista rahoittaa kolmannessa maassa toteutettavia hankkeita, joissa keskitytään hankkeessa mukana olevien maiden yhteiseen kulttuuriperintöön, voiko komissio vahvistaa, että jäsenvaltion mahdollisesti esittämä hanke on mahdollista hyväksyä rahoituksen piiriin? Mihin päivämäärään mennessä asiaa koskevat ehdotukset on jätettävä? Aikooko se tiedottaa Turkin viranomaisille Kulttuuri 2000 -ohjelman tarjoamista mahdollisuuksista edellä mainittujen kulttuuriaarteiden pelastamiseen ja kunnossapitoon sekä rohkaista Turkin viranomaisia hyödyntämään näitä mahdollisuuksia?

Viviane Redingin komission puolesta antama vastaus

(5. maaliskuuta 2004)

Komissio haluaa kiinnittää arvoisan parlamentin jäsenen huomion siihen, että Kulttuuri 2000 -ohjelman jatkamista koskeva lainsäädäntöprosessi (2) on vielä kesken. Komissio ei näin ollen voi tällä hetkellä antaa täsmällisiä tietoja vuonna 2005 toteutettavia hankkeita koskevan ehdotuspyynnön päälinjoista.

Nykyisten menettelyjen puitteissa on kuitenkin tärkeää huomata, että tullakseen hyväksytyiksi ”kolmansissa maissa toteutettavat vuosittaiset yhteistyöhankkeet” -toimen perusteella tuetut hankkeet on toteutettava ohjelmaan osallistumattomassa maassa, ja yhteistyössä on oltava mukana vähintään neljä organisaatiota (hanketta johtava organisaatio, kaksi osajärjestäjää ja kumppani). Näiden neljän organisaation joukossa on oltava kolme kulttuurialan laitosta kolmesta ohjelmaan osallistuvasta maasta sekä yksi kulttuurialan laitos kyseisestä kolmannesta maasta.

Tulevien ehdotuspyyntöjen julkaisupäivät riippuvat suurelta osin ohjelman jatkamisen hyväksymistä koskevassa lainsäädäntömenettelyssä asetetuista määräajoista ja hallintokomitean asettamista määräajoista ehdotuspyyntöjen hyväksymiselle.

Komissio levittää — voimassa olevan asetuksen mukaisesti — laajalti ehdotuspyyntöön liittyviä tietoja julkaisemalla ne erityisesti Euroopan unionin virallisessa lehdessä ja Kulttuuri 2000 -ohjelman Internetsivuilla osoitteessa (http://europa.eu.int/comm/culture/eac/index_en.html).

(1) Katso sivu 771.

(2) KOM(2004) 79 lopullinen.
FI Euroopan unionin virallinen lehti CE 84/847

(2004/C 84 E/0941)

KIRJALLINEN KYSYMYS E-0698/04

esittäjä(t): Daniel Varela Suanzes-Carpegna (PPE-DE) komissiolle

(9. maaliskuuta 2004)

Aihe: Säilykkeet ja oliiviöljy

Välimeren alueella sijaitsevat yhteisön maat ovat maailman merkittävimpiä oliiviöljyn tuottajia. Tätä varovasti käsiteltävää tuotetta, joka on yksi Välimeren alueen tärkeimmistä viljelytuotteista, käytetään lukuisissa säilykkeissä, puolisäilykkeissä sekä kalasta ja äyriäisistä tehdyissä säilykevalmisteissa sekä myös peitenesteenä tai ruoka-aineena, koska sen ravintoarvo on korkea ja koska siitä on tullut ulkoisilla markkinoilla laadun ja terveellisen ruoanlaiton tunnusmerkki.

Tuotantokustannukset, joista yhteisön yritysten on vastattava, ovat huomattavasti korkeampia kuin kolmansista maista olevien kilpailijoiden. Jos komissio pitää kiinni säilykkeisiin käytettävän oliiviöljyn tuotantotuen poistamisesta, vähentääkö vai pidentääkö EU oliiviöljyn tuontitulleja, jotta yhteisön yritykset voivat kilpailla tasavertaisissa olosuhteissa kolmansien maiden yritysten kanssa?

Franz Fischlerin komission puolesta antama vastaus

(6. huhtikuuta 2004)

Yhteisön oliiviöljyn tuotanto edustaa 80:tä prosenttia koko maailman oliiviöljyn tuotannosta. Yhteisön sisäinen kaupankäynti muodostaa tärkeimmän osan oliiviöljyn kokonaiskaupasta. Oliiviöljyn kansainväliset viitehinnat määritellään yhteisön sisällä. Näin ollen yhteisössä toimivat oliiviöljypohjaisten säilykkeiden valmistajat hyötyvät siitä, että tuotanto tapahtuu siellä, missä oliiviöljyn tarjonta on maailmanlaajuisesti katsottuna suurinta. Näissä olosuhteissa säilykkeiden valmistukseen käytetyn oliiviöljyn tullien alentaminen ei ole perusteltua, koska markkinat toimivat normaalisti.

Oliiviöljyn ja syötäväksi tarkoitettujen oliivien uutta yhteistä markkinajärjestelyä koskevassa ehdotuksessaan komissio esittää, että järjestelyssä säilytetään oikeudellinen väline, jonka ansiosta komissio voisi suspendoida tullit osittain tai kokonaan oliiviöljyn riittävän tarjonnan varmistamiseksi sisämarkkinoilla tilanteissa, joissa oliiviöljyn markkinahinta on huomattavan korkea, tai joka mahdollistaisi oliiviöljylle avattavan tuontikiintiön, johon sovellettaisiin alennettua yhteistä tullitariffia. Kun otetaan huomioon yhteisön tuotannon merkitys maailman kokonaistuotantoon verrattuna, kyseisiä toimenpiteitä voitaisiin soveltaa vain harvoissa tai poikkeuksellisissa olosuhteissa.
FI Euroopan unionin virallinen lehti CE 88/695

(2004/C 88 E/0714)

KIRJALLINEN KYSYMYS E-0401/04

esittäjä(t): Concepció Ferrer (PPE-DE) komissiolle

(16. helmikuuta 2004)

Aihe: Ebro-joen juoksuttaminen

Äskettäin julkaistuissa uutisissa kerrotaan EU:n todenneen, että Espanja ei sovella asianmukaisesti direktiiviä, joka edellyttää tiettyjen hankkeiden ympäristövaikutusten tutkimista ja asiaa koskevan kuulemisen järjestämistä ennen hankkeen hyväksymistä. Komissio on esittänyt Euroopan yhteisöjen tuomioistuimelle kanteen, joka koskee kyseisen direktiivin epäasianmukaista soveltamista säädöksessä Ebro-joen juoksuttamisesta. Juoksutus on osa Espanjan valtion kansallista vedenhallintasuunnitelmaa. Voiko komissio tämän johdosta ilmoittaa, missä määrin täyttämättä jättäminen, josta Espanjan hallitusta arvostellaan, voi vaikuttaa kansallisen vedenhallintasuunnitelman etenemiseen varsinkin kuin otetaan huomioon, että Espanjan ympäristöministeriön lähteet ovat todenneet, että ”vaikka tuomioistuin sanoisi, että meidän on muutettava lainsäädäntöä tältä osin, tehdyt päätökset jäävät voimaan”?

Margot Wallströmin komission puolesta antama vastaus

(23. maaliskuuta 2004)

Kuten arvoisa parlamentin jäsen toteaa, komissio päätti hiljattain nostaa Euroopan yhteisöjen tuomioistuimessa Espanjaa vastaan jäsenyysvelvoitteiden noudattamatta jättämistä koskevan kanteen. EY:n perustamissopimuksen 226 artiklan nojalla nostettu kanne koski tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/1l/EY (2), tiettyjen säännösten puutteellista Espanjan kansallisen lainsäädännön osaksi saattamista.

On kuitenkin täsmennettävä, että kyseinen päätös tehtiin komission aloittaman määräysten rikkomisesta johtuvan menettelyn yhteydessä, kun komissio tutki, oliko direktiivi 97/11/EY saatettu asianmukaisesti osaksi Espanjan kansallista lainsäädäntöä. Kyseessä on yleinen menettely, joka ei liity mihinkään yksittäistapaukseen, joihin parlamentin jäsen viittaa. Päätöksen syynä oli direktiivissä 97/11/EY säädetyn tilapäisen järjestelmän ja sen 3 ja 9 artiklassa vahvistettujen velvoitteiden laiminlyönti, sillä näitä ei komission mielestä ollut sisällytetty riittävän selkeästi Espanjan lainsäädäntöön.

Määräysten rikkomisesta johtuva menettely ei tarkoita sitä, että ympäristövaikutusten arviointia koskevaa direktiiviä sovellettaisiin aina virheellisesti Espanjassa. Yksittäisten hankkeiden mahdollisista seurauksista on päätettävä tapauskohtaisesti kulloinkin noudatettavan menettelyn mukaisesti.

(1) EYVL L 175, 5.7.1985.

(2) EYVL L 73, 14.3.1997.
FI Euroopan unionin virallinen lehti CE 84/413

(2004/C 84 E/0482)

KIRJALLINEN KYSYMYS E-0480/04

esittäjä(t): Christopher Heaton-Harris (PPE-DE) komissiolle

(23. helmikuuta 2004)

Aihe: Komission avoimet kilpailut

Le Figaro -lehdessä julkaistiin vastikään artikkeli Ranskan kansalaisen Jean-Louis Gibaultin tapauksesta. Gibault osallistui komission avoimeen kilpailuun, joka koski ulkosuhteita ja muille kuin jäsenvaltioille myönnettävän tuen hallinnointia. Kysyn tämä johdosta seuraavaa:

— Voiko komissio selvittää, miksi Gibault sai 19,5 pistettä suullisesta kokeesta eikä siten läpäissyt kilpailua?

— Miksi tämän kohdan perusteluja ei ilmoitettu hakijalle lukuisista pyynnöistä huolimatta?

— Onko komissio ryhtynyt oikeustoimiin Gibaultia vastaan? Jos on, milloin asiaa käsitellään tuomioistuimessa?

Neil Kinnockin komission puolesta antama vastaus

(29. maaliskuuta 2004)

Kilpailuilmoituksessa, johon arvoisa parlamentin jäsen kysymyksessään viittaa, vaadittiin vähintään 20 pisteen saavuttamista 40 pisteen enimmäispistemäärästä. Arvoisan parlamentin jäsenen kysymyksessä mainittu hakija sai 19,50 pistettä. Vaaditun vähimmäispistemäärän alittava tulos on tietenkin pätevä syy hakijan hylkäämiseen.

Jean-Louis Gibault sai tiedon saamastaan arvosanasta. Useissa yhteisöjen tuomioistuimen aiemmin tekemissä ratkaisuissa vahvistetaan, että kokeista saatujen arvosanojen ilmoittaminen hakijalle on riittävä perustelu valintalautakunnan päätökselle.

Euroopan yhteisöjen virkamiehiin sovellettavien henkilöstösääntöjen liitteessä III olevassa 6 artiklassa säädetään, että valintalautakunnan työskentely on salaista. Euroopan yhteisöjen tuomioistuin ja ensimmäisen oikeusasteen tuomioistuin ovat toistuvasti todenneet, että kilpailun valintalautakuntien keskustelujen on pysyttävä salassa, minkä tarkoituksena on taata valintalautakuntien työskentelyn riippumattomuus ja objektiivisuus sekä suojata niitä ulkoisilta paineilta ja asiaan puuttumisilta. Tämä on vahvistettu yhteisöjen tuomioistuimen asiassa C-254/95 P, Euroopan parlamentti vastaan Innamorati, 4. heinäkuuta 1996 antamassa tuomiossa sekä seuraavissa ensimmäisen oikeusasteen tuomioistuimen antamissa tuomioissa: asia T-33/00, Martínez Páramo ym. vastaan Euroopan komissio, tuomio 27. maaliskuuta 2003, asia T-72/01, Pyres vastaan Euroopan komissio, tuomio 25. kesäkuuta 2003 ja asia T-53/00 Angioli vastaan Euroopan komissio, tuomio 23. tammikuuta 2004.

Jean-Louis Gibault on valittanut karsiutumisestaan ja hakee avoimen kilpailun tai ainakin valintalautakunnan päätöksen kumoamista (asia T/294/03). Asia jätettiin käsiteltäväksi 25. elokuuta 2003 ja se on edelleen vireillä.